Vann 50 milljónir í Happdrætti Háskóla Íslands Í heildina voru tæplega 3.600 vinningshafar sem fengu vinning í útdrættinum og skipta þeir með sér rúmum 177 milljónum króna . Ljósmynd / Aðsend Heppinn miðaeigandi vann 50 milljónir króna í Milljónaveltunni í septemberútdrætti Happdrættis Háskóla Íslands en dregið var í kvöld . Útdrátturinn reyndist mörgum happadrjúgur , að því er segir í tilkynningu frá Happdrætti Háskóla Íslands . Einn miðaeigandi fékk hæsta vinning í aðalútdrætti , fimm milljónir króna , en þar sem hann á tvöfaldan miða fær hann 10 milljónir í sinn hlut , skattfrjálst . Einnig voru tveir aðrir miðaeigendur með sama númer og fær hvor um sig fimm milljónir króna í vinning . Víkur þá sögunni að trompmiðaeiganda sem fékk 500 þúsund króna vinning á fimmfaldan miða og fær því 2,5 milljónir í sinn hlut . Í heildina voru tæplega 3.600 vinningshafar sem fengu vinning í útdrættinum og skipta þeir með sér rúmum 177 milljónum króna .